Die eindeksamen is seker een van die moeilikste tye in jou lewe: dis die laaste eksamen wat jy skryf voor jy die “grootmenswêreld” gaan betree en daar word soveel druk op matrikulante geplaas om seker te maak dat hulle in dié eksamen presteer.
Dis gewoonlik net soveel spanning vir die res van die lede van die gesin – daar is byna ‘n tasbare atmosfeer van die matrikulant en sy of haar leerwerk.
Hier is ‘n paar wenke om dit vir die matrikulant in jou huis bietjie makliker te maak om te fokus en te leer:
Genoeg slaap is baie belangrik – moedig hulle aan om lank voor die tyd al te begin studeer vir die moeilike vakke sodat hulle genoeg slaap kan inkry en nie deurnag hoef te leer nie.
Skep ’n rustige huisatmosfeer. Hou maar die onbenullige stryery en praatjies vir tot ná die eksamen. Bespreek enige bekommernisse oor finansies, familie, toekoms, en dies meer eerder in privaatheid, sodat die matrikulant nie daaroor ook hoef te stres nie.
Hou musiek, geselsies en ander geraas sagter vir die tydperk van die matriekeksamen ter wille van ondersteuning.
Beperk kuiertjies van familie en vriende sodat die matrikulant se aandag nie onnodig afgelei word deur ’n geskerts en gesels nie.
Verskoon hom/haar maar van die huistakies tydens die matriekeksamen – behalwe dat dit leertyd inkort, kan dit maklik ook as ’n verskoning gebruik word om nie te studeer nie.
Hou jou verwagtinge oor jou kind se uitslae realisties en moenie agt onderskeidings verwag as jy weet jou kind kan dalk net 1 kry nie.